Ærøvej i Frederikshavn er mandag aften blevet spærret af Nordjyllands Politi. Det sker, fordi politiet efterforsker en anmeldelse om et knivstikkeri på en 28-årig mand. Det fortæller indsatsleder på stedet, Bruno Brix. - Vi får en anmeldelse klokken 18.40 om et knivstikkeri. En mand er blevet kørt på Aalborg Universitetshospital, og vi har foretaget anholdelse af to andre mænd, der var på adressen, hvor episoden fandt sted, siger Bruno Brix. Han tilføjer, at de to anholdtes rolle i sagen endnu ikke er afklaret. De to mænd er 37 og 40 år gamle. De er begge fra lokalområdet. Politiet har været massivt til stede på Ærøvej i løbet af aftenen. Klokken 20.50 er kun en hundepatrulje, en efterforsker og indsatslederen tilbage. Ifølge TV2 Nords oplysninger blev offeret kørt med politieskorte til Aalborg Universitetshospital.

Opsummering:
En 28-årig mand er blevet kørt til Aalborg Universitetshospital med skader efter knivstik.